გართ ბრუკსი
ტროიალ გართ ბრუკსი (ინგლ. Troyal Garth Brooks; დ. 7 თებერვალი, 1962) — ამერიკელი მომღერალი და სიმღერების ავტორი. დიდ პოპულარობას მიაღწია მას შემდეგ, რაც ერთმანეთში გააერთიანა ქანთრი და როკ-ენ-როლის ელემენტები. ეკავა წამაყვანი პოზიციები ქანთრის სინგლების და ალბომების ჩარტებში. ბრუკსი აგრეთვე წარმატებით ასრულებს პოპ-მუსიკასაც. ამერიკის ხმისჩამწერ ასოციაციაზე დაყრდნობით იგი ყველაზე გაყიდვადი სოლო-შემსრულებელია მსოფლიოში 148 მილიონი გაყიდული ალბომით და აგრეთვე ერთ-ერთი ყველაზე გაყიდვადი მსოფლიოში (170 მილიონი). ბრუკსი ერთადერთი შემსრულებელია მუსიკის ისტორიაში, რომლის 7 ალბომს მიენიჭა ბრილიანტის სტატუსი აშშ-ში. 1980 წლიდან დღემდე გამოსცა 22 ჩანაწერი, რომელთა შორის არის 12 სტუდიური, 2 ცოცხალი, 3 კომპილაციური და 3 საახალწლო ალბომი, ისევე როგორც 4 ბოქს-სეტი. მიღებული აქვს უამრავი ჯილდო, მათ შორისაა 2 გრემის და 17 ამერიკული მუსიკის ჯილდო. ოჯახური და კარიერული პრობლემების გამო, ბრუკსმა 2001 წელს შეწყვიტა მუსიკალური ჩანაწერების გამოშვება და კონცერტების გამართვა. თუმცა 2005 წლიდან კვლავ განაგრძო აქტიური მოღვაწეობა სცენაზე. მის არყოფნაში გაიყიდა მილიონი ალბომი და გამოიცა რამდენიმე სინგლი. 2009-2014 წლებში პერიოდულად მართავდა კონცერტებს თეატრ Encore Las Vegas-ში, ლას-ვეგასში. 2014 წლის ივლისში კონტრაქტი გააფორმა Sony Music Nashville-თან. იმავე წლის სექტემბერში მეუღლესთან, ტრიშა იერვუდთან ერთად დაიწყო მსოფლიო ტურნე სახელწოდებით „World Tour“, რომელიც მიმდინარეობდა 2017 წლამდე. 2016 წლის ნოემბერში გამოვიდა მისი ბოლო ალბომი „Gunslinger“. 2011 წელს გართ ბრუკსი შეყვანილი იქნა სიმღერების ავტორთა დიდების დარბაზში, ხოლო 2012 წლის 21 ოქტომბერს კი ქანთრის დიდების დარბაზში.